CELEX: 32016R0441
Language: el
Date: 2016-03-23 00:00:00
Title: Κανονισμός (ΕΕ) 2016/441 της Επιτροπής, της 23ης Μαρτίου 2016, για την τροποποίηση του παραρτήματος II του κανονισμού (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου όσον αφορά τη χρήση γλυκοζιτών στεβιόλης (Ε 960) ως γλυκαντικών στη μουστάρδα (Κείμενο που παρουσιάζει ενδιαφέρον για τον ΕΟΧ)

24.3.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 78/47
            
         ΚΑΝΟΝΙΣΜΌΣ (ΕΕ) 2016/441 ΤΗΣ ΕΠΙΤΡΟΠΉΣ
   της 23ης Μαρτίου 2016
   για την τροποποίηση του παραρτήματος II του κανονισμού (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου όσον αφορά τη χρήση γλυκοζιτών στεβιόλης (Ε 960) ως γλυκαντικών στη μουστάρδα
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, που αφορά τα πρόσθετα τροφίμων (1), και ιδίως το άρθρο 10 παράγραφος 3,
   Εκτιμώντας τα ακόλουθα:
   
               (1)
            
            
               Το παράρτημα II του κανονισμού (ΕΚ) αριθ. 1333/2008 θεσπίζει ενωσιακό κατάλογο προσθέτων τροφίμων που εγκρίνονται για χρήση σε τρόφιμα και καθορίζει τους όρους χρήσης τους.
            
         
               (2)
            
            
               Ο εν λόγω ενωσιακός κατάλογος μπορεί να επικαιροποιείται με την ενιαία διαδικασία που αναφέρεται στο άρθρο 3 παράγραφος 1 του κανονισμού (ΕΚ) αριθ. 1331/2008 του Ευρωπαϊκού Κοινοβουλίου και του Συμβουλίου (2), είτε με πρωτοβουλία της Επιτροπής είτε ύστερα από υποβολή αίτησης.
            
         
               (3)
            
            
               Στις 23 Ιανουαρίου 2015 υποβλήθηκε αίτηση για έγκριση της χρήσης γλυκοζιτών στεβιόλης (E 960) ως γλυκαντικών στη μουστάρδα. Στη συνέχεια, η αίτηση κοινοποιήθηκε στα κράτη μέλη, σύμφωνα με το άρθρο 4 του κανονισμού (ΕΚ) αριθ. 1331/2008.
            
         
               (4)
            
            
               Οι γλυκοζίτες στεβιόλης είναι συστατικά χαμηλής θερμιδικής αξίας με γλυκιά γεύση, που μπορούν να χρησιμοποιηθούν για την αντικατάσταση της σακχαρόζης στην παραγωγή μουστάρδας, γεγονός που επιτρέπει την παράταση της διάρκειας διατήρησής της και της μικροβιολογικής σταθερότητάς της (η μείωση της περιεκτικότητας σε σάκχαρα εμποδίζει τη διεργασία της ζύμωσης, υπόστρωμα της οποίας συνιστά και η ζάχαρη), διατηρώντας παράλληλα τις επιθυμητές οργανοληπτικές ιδιότητες του προϊόντος. Η έγκριση της χρήσης γλυκοζιτών στεβιόλης στη μουστάρδα θα επιτρέψει τη διεύρυνση της ποικιλίας του προϊόντος αυτού χάρη στην προσθήκη ενός προϊόντος που περιέχει ένα διαφορετικό γλυκαντικό από εκείνα που χρησιμοποιούνται μέχρι σήμερα και με ελαφρώς διαφορετικές γευστικές ιδιότητες.
            
         
               (5)
            
            
               Η Ευρωπαϊκή Αρχή για την Ασφάλεια των Τροφίμων («η Αρχή») αξιολόγησε την ασφάλεια των γλυκοζιτών στεβιόλης, που παράγονται με εκχύλιση από τα φύλλα του φυτού Stevia rebaudiana Bertoni, ως γλυκαντικών και διατύπωσε τη γνώμη της στις 14 Απριλίου 2010 (3). Η Αρχή καθόρισε ως αποδεκτή ημερήσια πρόσληψη (ΑΗΠ) για τους γλυκοζίτες στεβιόλης τα 4 mg/kg σωματικού βάρους/ημέρα, εκφραζόμενα ως ισοδύναμα στεβιόλης.
            
         
               (6)
            
            
               Η έγκριση της χρήσης των εν λόγω γλυκαντικών στη μουστάρδα σε επίπεδο 120 mg/kg (ως ισοδύναμα στεβιόλης) θα έχει ως αποτέλεσμα την αύξηση της πρόσληψης E 960 εντός των ακόλουθων ορίων: από 0 έως 0,133 % της ΑΗΠ στην περίπτωση της μέσης κατανάλωσης και από 0 έως 1,143 % της ΑΗΠ στην περίπτωση υψηλού επιπέδου κατανάλωσης. Αυτό θεωρείται αμελητέα πρόσθετη έκθεση του καταναλωτή και, ως εκ τούτου, δεν δημιουργεί ανησυχίες για την ασφάλεια.
            
         
               (7)
            
            
               Σύμφωνα με το άρθρο 3 παράγραφος 2 του κανονισμού (ΕΚ) αριθ. 1331/2008, η Επιτροπή πρέπει να ζητεί τη γνωμοδότηση της Αρχής για την επικαιροποίηση του ενωσιακού καταλόγου προσθέτων τροφίμων ο οποίος αναφέρεται στο παράρτημα II του κανονισμού (ΕΚ) αριθ. 1333/2008, εκτός από τις περιπτώσεις όπου η επικαιροποίηση αυτή δεν ενδέχεται να έχει επίδραση στην ανθρώπινη υγεία. Επειδή η έγκριση της χρήσης γλυκοζιτών στεβιόλης (E 960) ως γλυκαντικών στη μουστάρδα αποτελεί επικαιροποίηση του εν λόγω καταλόγου η οποία δεν ενδέχεται να έχει επίδραση στην ανθρώπινη υγεία, δεν κρίνεται αναγκαίο να ζητηθεί η γνωμοδότηση της Αρχής.
            
         
               (8)
            
            
               Ως εκ τούτου, είναι σκόπιμο να εγκριθεί η χρήση γλυκοζιτών στεβιόλης (E 960) ως γλυκαντικών που προστίθενται στη μουστάρδα (υποκατηγορία τροφίμων 12.4) σε μέγιστο επίπεδο 120 mg/kg.
            
         
               (9)
            
            
               Επομένως, το παράρτημα II του κανονισμού (ΕΚ) αριθ. 1333/2008 θα πρέπει να τροποποιηθεί αναλόγως.
            
         
               (10)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το παράρτημα II του κανονισμού (ΕΚ) αριθ. 1333/2008 τροποποιείται σύμφωνα με το παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 23 Μαρτίου 2016.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 354 της 31.12.2008, σ. 16.
   
      (2)  Κανονισμός (ΕΚ) αριθ. 1331/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, για τη θέσπιση ενιαίας διαδικασίας έγκρισης για τα πρόσθετα τροφίμων, τα ένζυμα τροφίμων και τις αρωματικές ύλες τροφίμων (ΕΕ L 354 της 31.12.2008, σ. 1).
   
      (3)  EFSA Journal 2010· 8(4):1537.
   
      ΠΑΡΑΡΤΗΜΑ
      Το μέρος Ε του παραρτήματος II του κανονισμού (ΕΚ) αριθ. 1333/2008 τροποποιείται ως εξής:
      
                  1.
               
               
                  Στην υποκατηγορία τροφίμων 12.4 «Μουστάρδα», μετά την εγγραφή E 959 προστίθεται η ακόλουθη εγγραφή:
                  
                               
                           
                           
                              «Ε 960
                           
                           
                              Γλυκοζίτες στεβιόλης
                           
                           
                              120
                           
                           
                              (60)»
                           
                           
                               
                           
                        
            
                  2.
               
               
                  Προστίθεται η ακόλουθη υποσημείωση:
                  
                              «(60):
                           
                           
                              Εκφραζόμενοι ως ισοδύναμα στεβιόλης».